钦定古今图书集成/方舆汇编/边裔典/第059卷 > 晋
## 钦定古今图书集成/方舆汇编/边裔典/第059卷 > 晋

### 武帝太康元年八月车师前部遣子入侍

按：《晋书武帝本纪》云云。

### 孝武帝太元七年车师鄯善朝于苻坚

按《晋书孝武帝本纪》，不载。按《苻坚载纪》，车师前部
王弥寘、鄯善王休密驮朝于坚，坚赐以朝服，引见西堂。寘等观其宫宇壮丽，仪卫严肃，甚惧，因请年年贡
献。坚以西域路遥，不许，令三年一贡，九年一朝，以为
永制。寘等请曰：“大宛诸国虽通贡献，然诚节未纯，请
乞依汉置都护故事。若王师出关，请为乡导。”坚于是
以骁骑吕光为持节、都督西讨诸军事，与陵江将军
姜飞、轻骑将军彭晃等配兵七万，以讨定西域。苻融
以虚耗中国，投兵万里之外，得其人不可役，得其地
不可耕，固谏以为不可。坚曰：“二汉力不能制匈奴，犹
出师西域。今匈奴既平，易若摧朽，虽劳师远役，可传
檄而定，化被昆山，垂芳千载，不亦美哉！”又屡谏不纳。